Edin a nnipa nyinaa de nim Owura yi yie pa ara ne J. B. Danquah, nanso ne din a ɛwɔ nkrataa mu a n’awofoɔ de maa no pa ara ne Joseph Kwame Kyeretwie Boakye Danquah. Wɔwoo no Ɔpɛnima 21, 1895 mu wɔ Ghana kuro bi a wɔfrɛ no Bepɔn so. Ɔtoaa nananom wɔ nseɛdo wɔ Ɔgyefuo 4, 1965 mu. Awerɛhosɛm yi sii Nsawam a ɛwɔ Ghana.
Owura Danquah yɛɛ adwuma sɛ mmaranimfoɔ, nwomatwerɛfoɔ, ne amanyɔni. Ɔsane somm sɛ Ghana amanyɔfoɔ a na wɔrepere ɔman no nkɔsoɔ no nyinaa sahene, na ɔdii Ghana faahodie a na wɔrepere no mu akotene yie pa ara kɔsii sɛ ɔdomankoma wuo twaa ne nnwuma so. Bio, ɔno ne amanyɔni a na ɔne Ɔsagyefoɔ Dr. Kwame Nkrumah repere ɔmanpanin adwa no wɔ Ghana saa berɛ no.
Ɔsuaa mmara wɔ London suapɔn mu. Yei nti, berɛ a ɔsane baa Ghana 1927 mu no, ɔbɛyɛɛ ɔno ara n’adwuma sɛ mmaranimfoɔ. Afei, ɔyɛɛ nkoowaa nkrataa a na wato din “The Times of West Africa” a ɛkyerɛ “Abibifoɔ mmerɛ” a na wɔtwerɛ no wɔ Ghana. Ɔsane de mfeɛ du somm sɛ Ghana Mmabunu Kuo no twerɛtwerɛfoɔ panin firii 1937 kɔsii 1947.
Ɛsiane ɔmanpɛ honhom a na Danquah wɔ nti, ɔberee ne mogya ani yɛɛ biara sɛdeɛ ɛbɛyɛ a Ghana bɛtumi ade ne ho afiri aborɔfo no nhyɛsoɔ ase. Yei nam so maa no bɛyɛɛ aborɔfo Mmarahyɛ badwa no mu ni wɔ 1946 mu. Ɛno akyi, 1947 mu no, Danquah tee amanyɔkuo a na wɔfrɛ no United Gold Coast Convention (UGCC). Nnipa a na wɔwɔ saa manyɔkuo yi mu no, na wɔn nyinaa yɛ animdefoɔ a wɔaben wɔ nwomasua mu yie pa ara. Atirimpɔ a Owura J. B. Danquah de tee amanyɔkuo yi ne sɛ, wɔde bɛpere ama Ghana nam mmarakwan so anya ne faahodie ntɛm so. Ɛno mu na Owura J. B. Danquah too nsa frɛɛ Nkrumah sɛ ɔmmɛyɛ amanyɔkuo no twerɛtwerɛni nanso ɛduruu baabi no, mpaepaemu baa animdefoɔ a na wɔwɔ amanyɔkuo no mu no ntam maa wɔn mu kyekyɛeɛ ɛfiri sɛ, na wɔn mu binom ne Owura J. B. Danquah nyɛ adwene wɔ ne nhyehyɛeɛ binom ho.
Mente-me-ho-ase yi akyi no, Dr. Kwame Nkrumah tee ne ho kɔtee amanyɔkuo bi a na wɔfrɛ no Convention People’s Party (CPP) wɔ 1949 mu. Nanso saa berɛ no, na Owura J. B. Danquah ne n’amanyɔkuo no mu mpanimfoɔ binom a wɔka ne ho adi kan ama aborɔfo no de wɔn nsa ahyɛ nkrataa bi ase a na ɛbɛboa ama Ghana atumi anya ne faahodie. Yei nti, ɛmaa nnipa dodoɔ no ara kɔdii Owura J. B. Danquah amanyɔkuo no akyi.
1951 mu no, wɔtoo aba maa Owura J. B. Danquah sɛ ɔnkɔka aborɔfo no mmarahyɛ badwa no ho nnyina Ghana anan mu. Nanso, 1954 ne 1956 mu no, wɔanto amma no bio. Ɛno akyi, 1960 mu no, ɔne Ɔsagyefoɔ Dr. Kwame Nkrumah peree ɔmanpanin adwa no maa Nkrumah dii ne so nkunim berɛ a Owura J. B. Danquah nyaa aba no nyinaa mu ɔha mu nkyɛmu du pɛ. Anso hɔ ara, ɔkɔɔ so ara ne Nkruma dii asie, na ɔko tiaa Nkruma amammuo no fa a na akɔyɛ sɛ wayɛ ne ho ka-a-anka-bi no. Ɛno nam so maa wɔkyee no too afiase 1961 mu ɛnna wɔsan yii no 1962 mu. Akyiri yi, wɔtoo aba maa no sɛ Ghana Mmaranimfoɔ Kuo no nyinaa so panin.
Ɛsiane sɛ, sɛ abɔfra ka sɛ ɔremma ne maame nna anadwo a bɛntoa mpa ne to da nti, berɛ a Owura J. B. Danquah kɔɔ so ara sɔre tiaa Nkrumah amammuo no, wɔsan kyee  no too afiase 1964 mu wɔ Nsawam. Ɔkɔdaa afiase no, afe pɛpɛɛpɛ na ɔtwaa n’ani hwɛɛ ban wɔ afiase hɔ.
